text: Danfoss ude af krisen: Bedste resultat
  28 marts 2011 kl. 15.13
  Industrikoncernen Danfoss er ude af krisen: Vender forrige års underskud til overskud i 2010.
  Industrikoncernen Danfoss har rystet krisen af sig. Årsregnskabet for 2010 viser således det bedste resultat i koncernens historie.
  Omsætningen i Danfoss blev på 31,6 milliarder kroner, svarende til en vækst på 31 procent.
  
  Stigning på 25 pct.
  Korrigeret for tilkøb, frasalg og valutaomregning er der tale om en stigning på 25 procent, oplyser Danfoss.
  - 2010 endte med det bedste resultat i Danfoss? historie, hvilket vi naturligvis er både stolte af og glade for. Vi tør dermed godt sige, at Danfoss Koncernen har kæmpet sig gennem krisen med succes, siger Niels B. Christiansen, administrerende direktør i meddelelsen.
  
  Overskud på 1,4 mia.kr. 
  Årets resultat blev et plus på 1,378 milliarder kroner mod et underskud på 1,402 milliarder kroner året før. Det skyldes ifølge Niels B. Christiansen, at verden har fået øjnene op for klimaet.
  - Det har ikke mindst været den stigende globale interesse for løsninger til klima- og energiområdet, der har drevet udviklingen, og da vi har vores hovedfokus på netop sådanne løsninger, tegner fremtiden lovende, fastslår Niels B. Christiansen.
  